Լուվանոր Էնրիկե

Լուվանոր Էնրիկե (, ամբողջական անուն՝ Սիլվա Էնրիկե դե Սոուզա Լուվանոր, ; մայիսի 19, 1990 թվական), բրազիլական ծագմամբ մոլդովացի ֆուտբոլիստ, որը հանդես է գալիս «Ալ-Շաբաբ» ֆուտբոլային ակումբի և Մոլդովայի ֆուտբոլի ազգային հավաքականի կազմում, որպես հարձակվող։

Մոլդովական «Շերիֆ» ակումբի կազմում երեք անգամ դարձել է Մոլդովայի չեմպիոն և 2013 թվականին երկրի Սուպերգավաթի հաղթող։ Այդ նույն թվականին ճանաչվել է Մոլդովայի առաջնության լավագույն հարձակվող, իսկ ըստ ՈՒԵՖԱ-յի՝ 2013-2014 մրցաշրջանի լավագույն ֆուտբոլիստ (Մոլդովա)։ 2015 թվականին «Ալ-Շաբաբի» հետ միասին հաղթանակ է տանում Պարսից ծոցի չեմպիոնների գավաթի խաղարկությունում։

Կենսագրություն 

Էնրիկեն ծնվել է Պիաուի նահանգի Կամպու Մայոր քաղաքում, իսկ ավելի ուշ տեղափոխվել է Բենդերի (Մերձդնեստր), որտեղ ապրում էր «Շերիֆի» կազմում հանդես գալու տարիներին։ Ֆուտբոլիստը ամուսնացած է և ունի մեկ աղջիկ։ 2013 թվականի սեպտեմբերի 25-ին Մոլդովայի նախագահի հրամանագրով ստանում է Մոլդովայի հանրապետության քաղաքացիություն, ինչը նոյեմբերին նրան թույլ է տալիս հրավեր ստանալ այդ երկրի ազգային հավաքականից։

Ընտանիք 

 Եղբայրը՝ Կլիսմանը նույնպես ֆուտբոլիստ է, մինչև 2015 թվականը հանդես է եկել Շերիֆում, որպես հարձակվող
 Կինը՝ Ալյոնա
 Դուստրը՝ Ժասմին

Կարիերա

Ակումբային

«Շերիֆ» 

Ֆուտբոլիստի կարիերան Լուվանորը սկսել է բրազիլական «Մորինոս» ֆուտբոլային ակումբում, իսկ 2011 թվականին համալրել է «Շերիֆի» կազմը։ 2011 թվականի հուլիսին Լուվանորը «Շերիֆի» կազմում նշել է իր նորամուտը Եվրոպայի լիգայի որակավորման փուլի շրջանակներում կայացած խաղում, իսկ 2012 թվականի մայիսին դարձել է Մոլդովայի չեմպիոն։ 2013 թվականի մայիսին Լուվանորը երկրորդ անգամ է դառնում երկրի չեմպիոն, իսկ հունիսի 29-ին դառնում է երկրի Սուպերգավաթի դափնեկիր։ 2013-14 մրցաշրջանում թիմի հետ միասին հաղթահարելով որակավորման փուլի արգելքը՝ վաստակում է Եվրոպայի լիգայի խմբային փուլի ուղեգիր։ Մոլդովայի ֆուտբոլի ֆեդերացիայի կողմից անցկացված հարցման արդյունքներով Լուվանորը 2013 թվականին ճանաչվում է ազգային առաջնության մրցաշրջանի լավագույն հարձակվող։ 2014 թվականի մայիսի 3-ին ֆուտբոլիստը անցկացնում է իր հարյուրերորդ հանդիպումը «Շերիֆի» կազմում։ 2013-14 մրցաշրջանի արդյունքներով Լուվանորը իր հեղինակած 26 գոլերի շնորհիվ ճանաչվում է առաջնության լավագույն ռմբարկու, ինչպես նաև երրորդ անգամ է դառնում երկրի առաջնության չեմպիոն։ Հուլիսին թիմի տնօրինության կողմից, անմիջապես Միրալ Սամարջիչի հեռանալուց հետո՝ նշանակվում է որպես թմավագ և որպես թիմի նոր ավագ անցկացնում է իր առաջին հանդիպումը Չեմպիոնների Լիգայի որակավորման փուլի երկրորդ տուրում կայացած «Սուտեսկայի» դեմ տնային խաղում։ Ընդհանուր հաշվարկով «Շերիֆի» կազմում ֆուտբոլիստը մասնակցել է 110 հանդիպման, դարձել է 21 գոլային փոխանցման և 50 գոլի հեղինակ։

«Ալ-Շաբաբ» 

2014 թվականի օգոստոսի 10-ին «Շերիֆի» պաշտոնական կայքում հայտարարվում է այն մասին, որ Լուվանորը լքել է ակումբը և չորս տարի ժամկետ ունեցող պայմանագիր է կնքել Արաբական Միացյալ Էմրիությունների «Ալ-Շաբաբ» ակումբի հետ։ ԱՄԷ-ի առաջնության երկրորդ տուրում կայացած «Ալ-Աղլի» ակումբի դեմ խաղում Լուվանորը նոր թիմի կազմում աչքի է ընկնում իր հեղինակած դուբլով։ 2014-15 թվականների մրցաշրջանի արդյունքներով Լուվանորը առաջնությունում հեղինակած իր 11 գոլերի շնորհիվ դառնում է ակումբի տարվա լավագույն ռմբարկու։ 2015 թվականի մայիսին Պարսից ծոցի չեմպիոնների գավաթի խաղարկության եզրափակչում, օմանական «Ալ-Սիբ» ակումբի դեմ խաղում, Լուվանորը հանդիպման 83-րդ րոպեին գոլի հեղինակ է դառնում ինչի շնորհիվ խաղը ավարտվում է 1-1 հաշվով. հետխաղյա 11 մետրանոց հարվածաշարում «Ալ-Շաբաբի» ֆուտբոլիստներին հաջողվում է ավելի վստահ հանդես գալ և ակումբը հաղթանակ է տանում այդ գավաթի խաղարկությունում։ Մոլդովացի հարձակվողը ճանաչվում է այդ խաղի լավագույն ֆուտբոլիստ։

Միջազգային 

Մոլդովայի ազգային հավաքականի կազմում Լուվանորը իր առաջին հանդիպումը անցկացրել է 2013 թվականի նոյեմբերի 18-ին Լիտվայի ազգային հավաքականի դեմ կայացած ընկերական խաղում։ Ֆուտբոլիստը մեկնարկային կազմի հետ դուրս էր եկել խաղադաշտ 11 համարի մարզաշապիկով և հանդես էր գալիս հարձակվողական ոճի աջ կիսապաշտպանի դիրքում, իսկ խաղը ավարտվում է 1-1 հաշվով։ Այդ խաղում Էնրիկեն հարվածելով հորիզոնական հարվածաձողին անդրադարձի օգնությամբ դառնում է գոլային փոխանցման հեղինակ։ Խաղի վերջին րոպեներին փոխարինվող Էնրիկեին մոլդովացի երկրպագուները հրաժեշտ են տալիս բուռն ծափահարություններով։ Մոլդովայի հավաքականի կազմում իր երկրորդ հանդիպում Լուվանորը անցկացնում է ընդդեմ Նորվեգիայի ազգային հավաքականի՝ 2014 թվականի հունվարի 15-ին։ Այդ խաղում այս անգամ նա ոչինչով չի կարողանում աչքի ընկնել, սակայն միջազգային հարթակում արդեն երրորդ՝ Շվեդիայի ազգային հավաքականի դեմ կայացած խաղում, Էնրիկեն հանդիպման 45-րդ րոպեին հեղինակում է իր առաջին միջազգային գոլը, իսկ խաղը ավարտվում է 1-2 հաշվով՝ հօգուտ շվեդների։ Անդորրայի հավաքականի դեմ խաղը, որը կայանում է 2014 թվականի մարտի 5-ին, ֆուտբոլիստի համար դառնում է վերջինը Մոլդովայի հավաքականում։ Այդ խաղում Լուվանորը հեղինակում է Մոլդովայի հավաքականի երկրորդ գոլը, իսկ խաղը ավարտվում է 3-0 հաշվով։

2014 թվականի ամռանը ՖԻՖԱ-ն հայտարարում է, որ Լուվանորը չի կարող Մոլդովայի հավաքականի կազմում մասնակցել 2016 թվականի Եվրոպայի առաջնության որակավորման փուլին։ Պատճառը այն էր, որ Լուվանորը չուներ Մոլդովայում հնգամյա բնակության փաստաթուղթ։ Սակայն Մոլդովայի ֆուտբոլի ֆեդերացիան պաշտոնական նամակով դիմելով ՖԻՖԱ-յին խնդրում է բացառություն կատարել և տալ անհրաժեշտ թույլտվությունը, սակայն մինչև պատասխան չստանալը Լուվանորը չի կարող հանդես գալ հավաքականի կազմում։ Եթե պատասխանը բացասական լինի, ապա ֆուտբոլիստը հավաքականի կազմում չի կարողանա մասնակցել որևէ խաղի մինչև 2016 թվականը։

«Մենք հենց ամենասկզբից գիտեինք սրա մասին։ Սակայն մենք իմաստ չէինք տեսնում որևէ հայտրարաություն անելու մեջ։ Սկզբում մեզ պետք էր ինֆորմացիա հավաքել։ Լուվանորը շատ լավ ֆուտբոլիստ է։ Մենք ուրախ ենք, որ ունենք այսպիսի ֆուտբոլիստ մեր ազգային հավաքականի կազմում։»

Հուլիսին ստացվում է ՖԻՖԱ-յի պաշտոնական պատասխանը կապված Մոլդովայի Ֆեդերացիայի «խնդրանքի» հետ, սակայն որոշումը բացասական և կոշտ է ստացվում։ Ըստ որոշման Լուվանորը հավաքականի կազմում չի կարող հանդես գալ մինչև 2016 թվականը։

Վիճակագրություն

Ակումբային

Միջազգային 
2014 թվականի հոկտեմբերի 12-ի դրությամբ

Ձեռքբերումներ

Ակումբային 
 «Շերիֆ»
 Մոլդովայի չեմպիոն (3)։ 2011-12, 2012-13, 2013-14
 Մոլդովայի սուպերգավաթի դափնեկիր (1)։ 2013
 Մոլդովայի սուպերգավաթի խաղարկության եզրափակչի մասնակից (2)։ 2012, 2014
 Մոլդովայի գավաթի խաղարկության եզրափակչի մասնակից (1)։ 2013-14

 «Ալ-Շաբաբ»
 Պարսից ծոցի չեմպիոնների գավաթի խաղարկության հաղթող (1)։ 2015
 ԱՄԷ-ի առաջնության բրոնզե մրցանակակիր (1)։ 2014-15

Անհատական 
 Մոլդովայի առաջնության մրցաշրջանի լավագույն ռմբարկու (1)։ 2013
 ՈՒԵՖԱ-յի վարկածով Մոլդովայի առաջնության տարվա լավագույն ֆուտբոլիստ (1)։ 2013-14
 Մոլդովայի առաջնության տարվա լավագույն հարձակվող (1)։ 2014

Ծանոթագրություններ

Արտաքին հղումներ 
 Ֆուտբոլիստի էջը «Շերիֆի» պաշտոնական կայքում  
 Ֆուտբոլիստի էջը «Ալ-Շաբաբի» պաշտոնական կայքում 
 
 Էջը footballdatabase.eu կայքում 
 
 Էջը ru.uefa.com կայքում 
 

Բրազիլացի ֆուտբոլիստներ
Ֆուտբոլի հարձակվողներ
Մոլդովայի հավաքականի ֆուտբոլիստներ